寄江州褚咨议诗
何逊 (NanBei)
自与君别离，四序纷回薄。分手清江上，念别犹如昨。追忆边城游，奚寻平生乐。俱登巃嵷领，共坐逶迤阁。清吹或忘归，繁文时间作。连镳戏浅草，游幰遵长薄。五载同衣裘，一朝异暌索。夫君颇留滞，骖騑未沃若。伊家从入关，终是填沟壑。早秋正凄怆，馀晖晚销铄。林叶下仍飞，水花披未落。如何隔千里，无由举三爵。因君奏采莲，为余吟别鹤。